Lofpsalm 81:1, 4, 12.
Skriflesing: Johannes 10:1-21.
Teks: Johannes 10:10b
Ek het gekom, dat hulle lewe en oorvloed kan hê. (Johannes 10:10 AFR1953)
Die Here se besorgdheid oor die wat Hy syne gemaak het, is baie spesiaal.
Die Here gebruik die herderslewe, wat vir sy luisteraars baie bekend was, om die troue sorg van God vir sy volk uit te beeld.
In hierdie gelykenis leer die Here ons hoe Hy sy verhouding met ons gestalte gee:
Hy het 'n oop verhouding met ons.
Dis 'n verhouding wat afgebaken word deur duidelike grense en reëls wat Hy stel.
Die volgende sake waaraan ons vanoggend aandag gee, lig aspekte van hierdie gelykenis uit wat vir ons tans belangrik is:
1. Die agtergrond van die gelykenis
2. Hoe lyk die skape wat almal in die stal is?
3. Jesus se verklaring dat Hy God is.
Dit is ongelukkig so dat alle geestelike leiers nie die wil van God ken nie, en ook nie eerlik met die kerkvolk werk nie. Die Here begin deur te verduidelik wat die verskil is tussen 'n dief en die skaapwagter self. Hy begin daardie deel van sy lering met baie sterk woorde: Amen Amen!
Die Here Jesus maak 'n baie skerp uitspraak:
Van Homself openbaar Hy ander dinge. Hy bly by die reëls wat Hy gee:
Saans is die skape in 'n ommuurde stal ingedryf.
'n Skaapkraal in die tyd van die Here was nie noodwendig 'n plek met 'n dak op nie.
Meestal was dit 'n ommuurde gebied in die oop lug.
As die mure hoog was, was daar soms vensters ingebou.
Die herder het huistoe gegaan om te kan rus nadat hy sy trop skape in die stal ingejaag het.
Hy het dan iemand anders gehad wat as 'n soort deurwagter by die deur geslaap het en deur die nag na die skape gekyk het, sodat iemand hulle nie sou steel nie, of dat roofdiere hulle nie kon vang en wegdra nie.
Dit is waarom die gelykenis duidelik stel dat wanneer die herder kom, die herder nie deur die venster in die skaapkraal inklim nie, maar juis by die deur inkom.
Hierdie beeld dat die herder juis by die deurwagter inkom, wys daarop dat die herder op 'n wettige wyse na die kudde toe kom.
Ons moet die Herder dus kan herken. Dit lê in die volgende woorde:
Vir hom maak die deurwagter oop,
en die skape luister na sy stem;
en hy roep sy eie skape by hulle naam
en lei hulle uit.
En wanneer hy sy eie skape uitgebring het, loop hy voor hulle uit;
en die skape volg hom, omdat hulle sy stem ken. Hulle sal 'n vreemde nooit volg nie, maar van hom wegvlug, omdat hulle die stem van die vreemdes nie ken nie.
Onder die dak van die kerkgebou is daar ook mense wat die Here nie ken nie. Die gelykenis vertel dit ook.
Die gebruik was ook dat die herders baie keer saam so 'n skaapstal gehad het. Die skaaptroppe het dan maar in die nag deurmekaar geslaap.
Die betekenis daarvan: Saam met die gelowiges word daar ook ander mense in een ruimte samgevoeg.
Wanneer die verskillende herders in die môre gekom het, het elkeen by die deur ingestap en sy skape geroep.
Die Herder van die gelykenis se skape ken sy stem.
Wanneer Hy hulle roep, dan kom hulle na Hom toe.
Let op na sekere detail in die gelykenis:
Die Herder roep elke skaap op sy naam. Dit beteken dat daar 'n baie persoonlike verhouding is tussen God en die wat syne is!
Die belangrike is: Die skape hoor hulle Herder se stem!
Dis nie hoor soos wat mens klank hoor nie. Die woord beteken hoor en ken. Dit beteken jy weet wat jy hoor!
Wie is diegene wat God se stem herken? Die wie se siel op sy roep ingestel is.
Jy kan jou God se stem net ken as jy elke tree van jou lewe saam met Hom loop - soos wat hierdie skape elke dag tree vir tree saam met die herder deur die velde stap. Jy sal die beskerming en krag van God ook net ken, as jy soos hierdie skape daagliks sien en besef hoe Hy jou lewe veilig maak teen diegene wat jou wil aanval en vernietig.
Natuurlik het hierdie gelykenis die tydlose waarskuwing in dat daar altyd sogenaamde leiers sal wees wat nie die kudde van die Here op die regte en eerlike manier sal lei nie.
Dis die wat nie deur die deur ingaan nie - die vir wie die regte herder se skape vlug.
Dis hulle wat God se Woord verdraai en naboots.
Hulle wat in ons tyd Jesus as Herder en Verlosser ontken.
Teoloë wat die Bybel wil oorskryf en Jesus sy Godheid en aansien as die enigste Verlosser ontneem.
Die waarskuwing is dus dat die skape wat nie hulle eie Herder se stem ken nie, die verkeerde leidsman kan volg.
Hierdie gelykenis van die Here Jesus het duidelik iets raaiselagtigs in hom. Die beelde wat Jesus gebruik, is baie masjaal-agtig. Hulle het nie verstaan wat alles waaroor Jesus met hulle gespraat het, beteken het nie. Daarom vra die mense wat dit gestaan en aanhoor het, verder uit oor die saak.
Jesus maak nou 'n aantal baie belangrike uitsprake:
Amen, amen Ek sê…
Jesus wys daarop dat Hy wettig deur God verordineer is en op die wettige wyse gekom het.
Die valse messiasse wat vooraf gekom het, was nie die regtes nie. Hulle was diewe en rowers.
Daarmee bedoel die Here Jesus dat hulle die eer van God gesteel het en die kerk van die Here beroof het.
Almal wat voor My gekom het, is diewe en rowers; maar die skape het nie na hulle geluister nie. (v.8).
Die ware gelowiges het dus inderdaad die vermoë om te kan luister na die ware God se stem!
Uiteraard was die Fariseërs op die plek woedend vir Jesus, want hulle was juis die klomp wat met hulle eie verdraaiings van die Bybel die volk mislei het.
Presies net soos in ons tyd is hulle ook die klomp wat dadelik op hulle perdjie spring en dit bevaagteken dat hulle verkeerd is.
Johannes onthou die gebeurtenis, en daarom skryf hy dit neer:
En dié van die Fariseërs wat by Hom was, het dit gehoor en vir Hom gesê: Is ons dan ook blind? (Johannes 9:40 AFR1953)
Is ons dan ook blind? Beteken: Jy maak 'n fout, meneer! Ons weet presies wat ons doen en ons gaan nie ons standpunt prysgee nie!
Op hierdie stelling verklaar Jesus Homself as die Verbondsgod. Inderdaad is sy bedoeling om vir die klomp Fariseërs te sê: "As julle dan kan sien, hier staan Ek voor julle. Herken julle my dan nie - julle wat sê julle is nie blind nie."
Ek is die deur van die skape. Almal wat voor My gekom het, is diewe en rowers; maar die skape het nie na hulle geluister nie.
· Hierdie woorde van die Here Jesus is een van die Messiaanse "Ek is" formules.
· Met al hierdie Ek is uitsprake verklaar die Here Jesus sy heilsbetekenis - die verlossing wat Hy tot stand bring.
· U moet onthou dat hierdie Ek is uitsprake almal teruggeryp na Exodus 3:14
En God sê vir Moses: EK IS WAT EK IS. Ook sê Hy: So moet jy die kinders van Israel antwoord: EK IS het my na julle gestuur. (Eksodus 3:14 AFR1953)
Ek is in Exodus 3 is natuurlik presies dieselfde as die Godsnaam Jahwê.
· Jesus is dus ook niemand anders as Jahwê nie!
· Jesus is die tweede Persoon van die Godheid.
· Hy is die Een wat sy volk verlos, soos wat Moses vir Farao moes gaan sê Wie die Een is wat die volk uit sy hand gaan verlos - EK IS verlos die Israeliete uit Farao se mag uit!
Die Here is baie erg oor hierdie Naam van Hom. Hy maak ook geen geheim daarvan nie, want Hy dit destyds reguit vir Moses gesê:
Toe sê God verder vir Moses: Dit moet jy aan die kinders van Israel meedeel: Die HERE, die God van julle vaders, die God van Abraham, die God van Isak en die God van Jakob, het my na julle gestuur. Dit is my Naam vir ewig, en dit is my gedenknaam van geslag tot geslag. (Eksodus 3:15 AFR1953)
Die Here Jesus koppel Ek is met 'n uitspraak wat verklaar wat Hy as Ewige God besig is om vir ons doen: Ek is die deur van die skape.
Die betekenis van hierdie uitspraak is twee dinge:
o Die eerste is dat daar geen manier is om in die koninkryk van God in te gaan, anders as deur Jesus Christus nie.
o Die tweede is dat die Here daar is ter wille van die skape - sy Kerk!
Die klem val op die mense ter wille van wie die Here Jesus die Deur na die ewige lewe toe is.
Hy is die Deur waardeur iemand in die skaapstal inkom! Dink hier byvoorbeeld aan 'n ander uitspraak, naamlik Johannes 14:6
Jesus antwoord hom: Ek is die weg en die waarheid en die lewe; niemand kom na die Vader behalwe deur My nie. (Johannes 14:6 AFR1953)
Daar is net een pad in die gemeente in en ook net een pad in die koninkryk van God in - dit is deur die versoening van die Here Jesus Christus. Alle ander predikers van verlossing is diewe wat mense steel: hulle gaan met hulle bekeerlinge reguit hel toe.
In die volgende uitspraak sê Jesus: Ek is die Deur.
Ek is die deur; as iemand deur My ingaan, sal hy gered word, en hy sal ingaan en uitgaan en weiding vind. Die dief kom net om te steel en te slag en te verwoes.
In hierdie uitspraak lê die klem nie weer op die skape en die deur nie. Die manier waarop hierdie woorde in die oorspronklike teks geskryf staan, lê baie swaar nadruk op die Ek.
Daar is niemand anders wat heil en verlossing kan bewerk nie - net Jesus Christus alleen.
Net Hy is die deur - die enigste Deur.
Daar was nie enige ander deur nie, is geen ander deur nie, en daar sal ook nooit enige ander manier wees om
in die gemeente van God ingesluit te word,
en met God versoen te word,
en herskep te word vir die ewige lewe nie.
Is dit dan vreemd dat die Here Jesus net hierna die volgende uitspraak maak:
Jesus se koms na die aarde toe is die waarmaking van die verhouding van Ek is tot die kudde.
Daarom sê die Here nou iets wat niks met die gelykenis te doene het nie.
Tot nou was Hy deel van die beeld: die gelowiges is die skape in die kraal en Hy is die Deur en die Herder.
Maar nou breek dit af en staan ons meteens in die werklikheid waarvan die gelykenis praat: Ek het gekom. Die Here het gekom.
Die Verbondsgod maak die Messiaanse beloftes oor eeue waar: Hy het gekom! Hy staan voor hulle (ons!).
Deur Jesus ontvang die skape lewensonderhoud.
Die lewensonderhoud sluit die volle weldade van God in.
Die Here gee ook nie sy genade in kleinmaat nie: Hy gee altyd in oorvloed.
Lewe en oorvloed beteken hier dieselfde as redding en die ewige lewe.
Ons gaan volgende week weer die kruisiging en die opstanding van die Here Jesus herdenk. Dis presies waarby die woorde Ek het gekom aansluit.
Die Here het gekom om versoening te bewerk.
Dis hoe ons deel kry aan die ewige lewe.
Hy het gekom om aan die kruis die straf vir ons te dra
- so word Hy die deur waardeur ons in sy ewige koninkryk kan ingaan.
Om Deur te wees, beteken vir Jesus dat Hyself die volle en onverbuigde Waarheid moet wees teenoor alle valse profete en valse Christusse wat daar al was en ook in die toekoms sal wees. Dit beteken ook dat Hy Oorwinnaar oor alle magte van die hel moet wees. Opstandingsondag het daarvoor die bewys gelewer.
Wat Jesus Christus van ons verwag is dat ons sy stem ken. Baie eenvoudig beteken dit dat ons Hom alleen as God aanbid. Dit beteken dat ons Hom aanbid soos Hy Hom in sy Woord aan ons openbaar. Dit beteken ook dat ons Hom en sy werk nie sal vervals, verkleineer of bevraagteken nie. Ons moet Hom ken en bely as die Ewige God(Jahwê/ Ek is) .
Jesus Christus die Here (Kurios) se boodskap is vandag aan u almal dat Hy vir u die Toegang is tot die ewige lewe. Hy verskaf aan u die nodige vryspraak van al u sondes om toegang te mag hê. Hy gee aan u die volle oorvloed van die hiernamaals: Hy sal u volmaak uit die dood laat opstaan. Hy gee aan u 'n lewe sonder trane - 'n lewe van heerlikheid en vrede.
Datum: 24 Maart 2002.